سي پي جی: په کال 2020 کې د خبريالانو وژنې دوه چنده سېوا شوي 
په نيويارک کې د خبریالانو د تحفظ ادارې [کمېټي ټو پروټېکټ، سي پي جی] ويلي په کال 2020 کې د خبريالانو وژنې دوه چنده سېوا شوي، جرمي او تندلارې وسله والې ډلې غواړي چې د تشدد د لارې د دوی اواز غلی کړي.
کراچۍ — د سي پي جی ترمخه د روان کال 2020 د لومړۍ جنورۍ نه تر 15 دسمبر په مينځنۍ موده کې په نړۍ کې 30 جرنلېسټان وژل شوي دي، په کال 2019 کې 21 جرنلېسټان وژل شوي وو. د سي پي جی په رپورټ کې ویل شوي په مېکسيکو کې تر ټولو زيات جرنلېسټان وژل شوي دي، په نورو هېوادونو کې چې زيات جرنلېسټان وژل شوي شام، افغانستان او فلپاين شامل دي. خو د افغانستان په وژل شوؤ جرنلېسټانو کې رحمت الله نېکزاد نه دی شمار کړی شوی. رحمت الله نېکزاد د ګل/ دوشنبې په ورځ د افغانستان په غزني کې نامالومو وسله والو په ډزو وژلی ؤ. د نېکزاد د وژنې سره په دوه میاشتو کې په افغانستان کې د جرنلېسټانو د وژنو شمېره پينځه ؤ ته رسېدلې ده. سي پي جی په خپل رپورټ کې په جمهوري ملکونو کې جرمي او تندلارې وسله والې ډلې د جرنلېسټانو د دوه چنده سېوا وژنو زمه وارې يادې کړي دي. د سي پي جی د وکالت مشر کورټني رېډش ویلي، د جرنلېسټانو د وژنو په مقدمو کې قانوني ناکامۍ يا نيمګړتياؤ دا مشکل نور سېوا کړی دی. هغه ویلي، په ځانګړي توګه د چا سره هم د جرنلېسټانو د وژنو په مقدمو کې حساب نه دی شوی او نه سمې پلټنې شوي دي. هغه زياته کړې هغه څوک چې د دوی په وژنو کې لاس لري د هغو دپاره دا اشاره ده چې نه دې ويریږي ځکه چې څوک هم نشته چې ستاسو سره حساب وکړي. د جرنلېسټانو د نړیوالې اتحاديې [ايي اېف جی] ترمخه مېکسيکو او فلپاين د جرنلېسټانو دپاره تر ټولو خطرناک ملکونه دي، چرته چې د کال 2019 نه 2658 جرنلېسټان وژل شوي دي. په مېکسيکو کې 175 او په فلپاين کې 159 جرنلسټان وژل شوي دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.